CELEX: E2020J0013
Language: mt
Date: 2021-06-30 00:00:00
Title: Sentenza tal-Qorti tat-30 ta’ Ġunju 2021 fil-Kawża E-13/20 O v Il-Gvern Norveġiż, irrappreżentat mid-Direttorat tax-Xogħol u l-Benesseri (Arbeids- og velferdsdirektoratet) (Sigurtà soċjali — Regolament (KE) Nru 883/2004 — Artikoli 7, 63 u 64 — Benefiċċji tal-qgħad — Rekwiżit li wieħed jirrisjedi fl-Istat kompetenti taż-ŻEE — Persuna qiegħda li tmur fi Stat ŻEE ieħor) 2021/C 417/05

14.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 417/25
            
         
      SENTENZA TAL-QORTI
      tat-30 ta’ Ġunju 2021
      fil-Kawża E-13/20
      O v Il-Gvern Norveġiż, irrappreżentat mid-Direttorat tax-Xogħol u l-Benesseri (Arbeids- og velferdsdirektoratet)
      
         
            (Sigurtà soċjali — Regolament (KE) Nru 883/2004 — Artikoli 7, 63 u 64 — Benefiċċji tal-qgħad — Rekwiżit li wieħed jirrisjedi fl-Istat kompetenti taż-ŻEE — Persuna qiegħda li tmur fi Stat ŻEE ieħor)
         
      
      (2021/C 417/05)
      Fil-kawża E-13/20, O v il-Gvern Norveġiż, irrappreżentat mid-Direttorat tax-Xogħol u l-Benessri (Arbeids- og velferdsdirektoratet) – TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja mill-Qorti Nazzjonali Norveġiża tal-Assigurazzjoni (Trygderetten) dwar l-interpretazzjoni tal-Artikoli 28, 31 u 36 tal-Ftehim dwar iż-Żona Ekonomika Ewropea, ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni ta’ sistemi ta’ sigurtà soċjali, u d-Direttiva 2004/38/KE tal-Parlament Ewropew u tal-Kunsill tad-29 ta’ April 2004 dwar id-drittijiet taċ-ċittadini tal-Unjoni u tal-membri tal-familja tagħhom biex jiċċaqilqu u jgħixu liberament fit-territorju tal-Istati Membri, il-Qorti, magħmula minn Páll Hreinsson, President (Imħallef Relatur), Per Christiansen u Bernd Hammermann, Imħallfin, taw ġudizzju fit-30 ta’ Ġunju 2021, li l-parti operazzjonali tiegħu hija kif ġej:
      
                  1.
               
               
                  Ir-rekwiżit li l-persuna qiegħda trid tkun tirrisjedi fl-Istat kompetenti biex tkun intitolata għal benefiċċju fi flus fil-każ ta’ qgħad f’każijiet fejn il-kundizzjonijiet tal-Artikoli 64, 65 jew 65a ma jkunux issodisfati huwa kompatibbli mar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali, inkluż l-Artikolu 5(b) tiegħu.
               
            
                  2.
               
               
                  Barra mis-sitwazzjonijiet imsemmija b’mod ċar fl-Artikoli 64, 65 u 65a tar-Regolament (KE) Nru 883/2004, kundizzjoni biex wieħed jirrisjedi fl-Istat ŻEE kompetenti biex ikun intitolat għall-benefiċċji tal-qgħad ma għandhiex tiġi vvalutata skont l-Artikoli 31 u 36 tal-Ftehim ŻEE u mhijiex inkompatibbli mad-Direttiva 2004/38/KE tal-Parlament Ewropew u tal-Kunsill tad-29 ta’ April 2004 dwar id-drittijiet taċ-ċittadini tal-Unjoni u tal-membri tal-familja tagħhom biex jiċċaqilqu u jgħixu liberament fit-territorju tal-Istati Membri.
               
            
                  3.
               
               
                  L-Istati ŻEE jżommu s-setgħa li jiddeterminaw jekk konċessjonijiet u benefiċċji miksuba illegalment jenħtieġx li jitħallsu lura jew le. Madankollu, l-Istati ŻEE għandhom iridu jeżerċitaw dik is-setgħa skont il-liġi taż-ŻEE u l-prinċipji ġenerali tagħha, inklużi l-prinċipji ta’ ekwivalenza u effettività.